洪鍾歌
作者：釋印肅
朝代：宋

paragraphs: 昭文昭文施一鍾，懸空隨叩警盲聾。
圓音不斷周沙界，純體金剛空不空。
雖含響，擊即通，十方諸佛應聲中。
天龍八部生忻悅，外道魔軍失却蹤。
此圓器，大神功，上祝皇王壽不窮。
日月長輝邦國靜，臣忠子孝續堯風。
昏者醒，愚者聰，民歌鼓腹意和濃。
地水火風同一性，剎塵無間體含融。
包聲印頑空，鳥樹巖巒風月同。
秦時何必驅山鐸，大振金鈴總脫空。
時節至，自相逢，肯信無心達本宗。
和同一族輸金玉，回向南泉鑄此鍾。
黄昏裏，五更中，下下無空徹底通。
近祖遠宗迷識解，聞歸浄土禮金容。
涅槃侶，契心同，箇箇全音讚此功。
顯理揚真無二聽，含靈蠢動一時通。
受者法，施者空，且無地獄與洋銅。
孝子順孫光遠慶，昭文千古振家風。